
          BOSNA I HERCEGOVINA 






FEDERACIJA BOSNE I HERCEGOVINE





                 VRHOVNI SUD 

FEDERACIJE BOSNE I HERCEGOVINE

         Broj: 65 0 Rs 657652 26 Rev 
         Sarajevo,  09.06.2026. godine
         Vrhovni sud Federacije Bosne i Hercegovine u Sarajevu, u vijeću sastavljenom od sudija Sanje Jaramaz-Dedić, kao predsjednice vijeća, Sanele Kovač-Grabonjić i Emine Hulusija kao članica vijeća, u pravnoj stvari tužiteljice E.D. iz S., ulica J..., koju zastupa punomoćnica Sunčica Glamočlija, advokat iz Sarajeva, protiv tuženih Federacije BiH - Odbora državne službe za žalbe F BiH, ulica Ćemaluša broj 9, Sarajevo i Kantona Sarajevo - Ministarstvo za rad, socijalnu politiku, raseljena lica i izbjeglice, koje zastupa Pravobranilaštvo Kantona Sarajevo, ulica Branilaca Sarajeva broj 20, radi zaštite od diskriminacije i utvrđivanja nezakonitosti unapređenja u državnoj službi, vrijednost spora 5.000,00 KM, odlučujući o reviziji tužiteljice protiv presude Kantonalnog suda u Sarajevu, broj: 65 0 Rs 657652 20 Rsž od 25.09.2024. godine u sjednici vijeća održanoj 09.06.2026. godine, donio je:
P R E S U D U
  Revizija se odbija.


Odbija se zahtjev  tužiteljice za  naknadu troškova nastalih u povodu revizije.

O b r a z l o ž e n j e

Prvostepenom presudom Općinskog suda u Sarajevu broj: 65 0 Rs 657652 17  Rs od 01.04.2020. godine, odbijen je tužbeni zahtjev koji je glasio:

„Utvrđuje se da je drugotuženi neobjavljivanjem internog oglasa nezakonito unaprijedio T.B. Rješenjem br. 13-01-34-3-718 od 10.04.2017. godine, H.N. Rješenjem 13-01-34-3-706 od 10.04.2017. godine i T.Z. Rješenjem br. 13-01-34-3-711 od 10.04.2017. godine, čime je izvršio diskriminaciju prema tužiteljici tako što ju je stavio u nepovoljan položaj i onemogućio u napredovanju.

Poništavaju se kao nezakonita Rješenja prvotuženog br. 01-34-400/17 od 15.05.2017. godine, br. 01-34-401/17 od 15.05.2017. godine i br. 01-34-402/17 od 15.05.2017. godine, kojima se žalbe tužiteljice odbacuju kao izjavljene od neovlaštenog lica.

Poništavaju se kao nezakonita Rješenja drugotuženog br. 13-01-34-3-718 od 10.04.2017. godine kojim se B.T. raspoređuje na radno mjesto sekretara drugotuženog, br. 13-01-34-3-706 od 10.04.2017. godine kojim se N.H. raspoređuje na radno mjesto pomoćnika ministra za finansijsko-računovodstvene i pravne poslove u Sektoru za finansijsko-računovodstvene i pravne poslove drugotuženog, br. 13-01-34-3-711 od 10.04.2017. godine kojim se Z.T. raspoređuje na radno mjesto šefa Odjeljenja za pravne poslove i nadzor u Odjeljenju za pravne poslove i nadzor u Sektoru za finansijsko-računovodstvene i pravne poslove drugotuženog.

Nalaže se drugotuženom da T.B., H.N. i T.Z. postavi na radna mjesta za koja ispunjavaju uslove, istog stepena složenosti i istog nivoa odgovornosti poslova koje su obavljali prije donošenja nezakonitih rješenja iz stava I ove Presude.“
Tužiteljica je obavezana da drugotuženom naknadi troškove parničnog postupka u iznosu od 1.260,00 KM, u roku od 15 dana.


Drugostepenom presudom Kantonalnog suda u Sarajevu broj: 65 0 Rs 657652 20 Rsž od 25.09.2024. godine žalba tužiteljice je djelimično uvažena, prvostepena presuda  preinačena u dijelu u kojem je odlučeno o troškovima parničnog postupka, pa je nalaženo  tužiteljici  da tuženom Kanton Sarajevo ,Ministarstvo za rad, socijalnu politiku, raseljena lica  i izbjeglice   na ime troškova parničnog postupka isplati iznos od 840,00 KM, u roku od 15 dana. Sa preostalim dijelom na ime troškova parničnog postupka tuženi Kanton Sarajevo, Ministarstvo za rad, socijalnu politiku, raseljena lica  i izbjeglice je odbijen dok je  u preostalom dijelu žalba odbijena kao neosnovana i prvostepena presuda potvrđena.
Protiv drugostepene presude reviziju je blagovremeno izjavila tužiteljica i to zbog povrede odredaba parničnog postupka i pogrešne primjene materijalnog prava, sa prijedlogom da se revizija uvaži, drugostepena presuda preinači tako da se tužbeni zahtjev usvoji u cijelosti, uz obavezu naknade troškova postupka  ili pobijanu presudu ukine i predmet vrati drugostepenom sudu na ponovni postupak.
Prvotužena u odgovoru na reviziju je osporila osnovanost revizijskih prigovora i predložila da se revizija odbije kao neosnovana.
Nakon što je ispitao pobijanu presudu u smislu odredbe člana 241. stav 1. Zakona o parničnom postupku
 (u daljem tekstu: ZPP), ovaj sud je odlučio:  

Revizija je neosnovana.


U postupku koji je prethodio reviziji utvrđeno je, u bitnom, slijedeće činjenično stanje:
· da je tužiteljica zaposlena u Ministarstvu za rad, socijalnu politiku, raseljena lica i izbjeglice Kantona Sarajevo, da je na osnovu Rješenja broj 13-0-34-3-158 od 27.3.2013. godine obavljala poslove radnog mjesta pomoćnika ministra u Sektoru za rad i zapošljavanje počev od 01.04.2013. godine, koje radno mjesto je bilo raspoređeno u III platni razred, s koeficijentom za obračun mjesečne plaće u vrijednosti 5,70;
· Da je dana 15.2.2017. godine, donesen novi Pravilnik o unutrašnjoj organizaciji Ministarstva za rad, socijalnu politiku, raseljena lica i izbjeglice kojim su ukinuta radna mjesta na koja su bili raspoređeni tužiteljica, N.H. i T.Z.. 
· da je rješenjem drugotuženog broj 13-01-34-3-723 od 10.04.2017. godine, tužiteljica raspoređena na neodređeno vrijeme na radno mjesto stručnog savjetnika za analitiku i praćenje međunarodnih dokumenata i nacionalnog zakonodavstva u Sektoru za socijalno planiranje od 10.4.2017. godine, te da je raspoređena u VII platni razred s utvrđenim koeficijentom za obračun mjesečne plaće u vrijednosti 4,10, uz obrazloženje da je Ministarstvo donijelo Pravilnik o unutrašnjoj organizaciji od 15.2.2017. godine, da je u skladu sa članom 34. Uredbe o poslovima osnovne djelatnosti iz organa državne službe u KS koje obavljaju državni službenici, uslovima za vršenje tih poslova i ostvarivanju određenih prava iz radnog odnosa („Službene novine KS“ broj 39/16 i 10/17), a u vezi s članom 64. Pravilnika o unutrašnjoj organizaciji, odlučen da se tužiteljica rasporedi na poslove kao u navedenom rješenju, a kako tužiteljica ispunjava sve uvjete za konkretno radno mjesto;
· da je rješenjem prvotuženog broj 01-34-479/17 od 26.05.2017. godine, odbijena kao neosnovana žalba tužiteljice izjavljena protiv rješenja drugotuženog broj 13-01-34-3-723 od 10.4.2017. godine. U obrazloženju Rješenja, prvotuženi ističe da su donošenjem Pravilnika o unutrašnjoj organizaciji drugotuženog od 15.2.2017. godine, prestale da važe odredbe ranijeg Pravilnika, te je uslijed reorganizacije ministarstva ukinuta jedna od osnovnih organizacionih jedinica – Sektor za rad i zapošljavanje u kojem  je tužiteljica bila postavljena na radno mjesto pomoćnika ministra, pa je drugotuženi morao donijeti nova rješenja o postavljenju zatečenih državnih službenika na radna mjesta koja su sistematizovana novim Pravilnikom i za koja ispunjavaju uvjete;
· da je rješenjima drugotužene od 10.04.2017. godine, B.T. raspoređena na neodređeno vrijeme na radno mjesto sekretara Ministarstva kod drugotuženog od 10.4.2017. godine, te da se za navedeno radno mjesto raspoređuje u II platni razred s utvrđenim koeficijentom za obračun plaće u vrijednosti 6,20, H.N. raspoređen na radno mjesto pomoćnika ministra za finansijsko-računovodstvene i pravne poslove u Sektoru za finansijsko-računovodstvene i pravne poslove s utvrđenim koeficijentom za obračun plaće u vrijednosti 5,70, a  T.Z. na radno mjesto šefa Odjeljenja za pravne poslove i nadzor u Odjeljenju za pravne poslove i nadzor u Sektoru za finansijsko-računovodstvene i pravne poslove s koeficijentom za obračun mjesečne plaće u vrijednosti 4,50, na koja rješenja je tužiteljica izjavila žalbe, a koje su od strane prvotuženog odbačene jer su izjavljene od strane neovlaštene osobe; 
· da je tužiteljica u svom iskazu navela da je unapređenje provedeno suprotno zakonskoj proceduri,  da je novo radno mjesto tužiteljice za 4 pozicije niže od prethodne pozicije. Izjavila je da bi se prijavila na pozicije na koje su imenovane navedene kolege da je znala da su iste upražnjene te da se trebala provesti konkursna procedura gdje svi imaju pravo aplicirati, a u konkretnom slučaju, tužiteljica nije imala ravnopravan tretman u tom periodu. Nadalje, pojasnila je da je samo u ova tri slučaju došlo do unapređenja službenika, dok je u ostalim rasporedima nakon usvajanja Pravilnika o unutrašnjoj organizaciji, zadržan isti rang pozicije, ili je kao u slučaju tužiteljice, ranijeg sekretara Ministarstva i još jednog kolege došlo do rasporeda na niži rang.
Prvostepeni sud je presudu donio na osnovu sljedećih pravnih zaključaka:
·  da su rješenja drugotuženog od 10.04.2017. godine kojim su B.T., N.H. i Z.T. raspoređeni na radna mjesta kod drugotuženog donesena u skladu sa odredbom člana 74. Zakona o državnoj službi u Kantonu Sarajevo kojom je propisana obaveza donošenja novog Pravilnika o unutrašnjoj organizaciji u roku od 30 dana od dana donošenja Uredbe o poslovima osnovne djelatnosti iz nadležnosti organa državne službe u KS koje obavljaju državni službenici, uslovima za vršenje tih poslova i ostvarivanju određenih prava iz radnog odnosa („Službene novine KS“ broj 39/16) – u daljem tekstu „Uredbe“, koji je u odredbi člana 34. stav 4. propisao da je rukovodilac organa državne službe dužan u roku od 15 dana od dana donošenja usklađenog Pravilnika, izvršiti raspored svih državnih službenika koji su se na dan stupanja na snagu navedene Uredbe zatekli u organu državne službe, na radna mjesta predviđena usklađenim Pravilnikom, vodeći pri tome računa da se državni službenici rasporede na radna mjesta za koja ispunjavaju uslove propisane istim Pravilnikom.
· Da drugotuženi nije bio u obavezi nakon donošenja novog Pravilnika o unutrašnjoj organizaciji, državne službenike postaviti na radno mjesto na kojem su se zatekli u trenutku stupanja na snagu Zakona o državnoj službi u Kantonu Sarajevo i Uredbe, a niti iste odredbe propisuju provođenje procedure unapređenja državnog službenika, već je bio u obavezi donijeti rješenja kojima državne službenike postavlja na ono radno mjesto za koje ispunjavaju uslove predviđene tim Pravilnikom, dakle bez provođenja procedure unaprijeđenja državnog službenika propisane u članu 43. istog Zakona.
· Da se odredbama Zakona o državnoj službi državnim službenicima garantuje stalni radni odnos do sticanja uvjeta za penziju, ali ne i status i položaj na određenom radnom mjestu te da se poslodavcu treba omogućiti da službenike raspoređuje na radna mjesta za koje smatra da će na njima najbolje odgovarati potrebama službe;
· da tužiteljica nije dokazala stvarni ili pretpostavljeni osnov diskriminacije, osobinu, karakteristiku odnosno okolnost u kojoj se tužiteljica nalazila, a zbog koje joj je drugotuženi  postupajući na različit način u odnosu na druge državne službenike uskratio određeno pravo iz radnog odnosa. 

· da tužiteljica nije učinila vjerovatnom postojanje uzročno-posljedične veze između neke njene lične karakteristike i nepovoljnog tretmana za kojeg tvrdi da je izložena;
· da sud nema ovlaštenje nalagati drugotuženom da državne službenike, koji nisu stranka u konkretnom radno-pravnom sporu, postavi na određena radna mjesta, obzirom da to spada u diskreciono pravo poslodavca. 
Drugostepeni sud je prihvatio kao pravilne i potpune činjenične i pravne zaključke prvostepenog suda.
Neosnovano tužiteljica prigovara da je drugostepena presuda zahvaćena povredom odredaba parničnog postupka iz člana 209. u vezi sa članovima 191. stav 4. i 231. ZPP. 


Pravilnost pobijane presude može se ispitati jer sadrži činjenične i pravne razloge odlučne za ovaj spor, koji su jasni, razumljivi i nisu kontradiktorni sa sadržajem izvedenih dokaza, tako da obrazloženje drugostepene presude odgovara zahtjevu koji je u tom pogledu postavljen odredbom člana 191. stav 4. ZPP. 


Suprotno paušalno iznesenim tvrdnjama tužiteljice, drugostepeni sud je u obrazloženju svoje presude ocijenio sve žalbene navode koji su od odlučnog značenja s aspekta predmeta spora, pravilno primjenjujući odredbu člana 231. ZPP.

Nije ostvaren ni revizijski razlog pogrešne primjene materijalnog prava. 
Predmet spora je zahtjev da se utvrdi postojanje diskriminacije prema tužiteljici zbog neobjavljivanja internog oglasa čime je unaprijedio neke od zaposlenika, a nju stavio u nepovoljan položaj i onemogućio je u napredovanju.

Dakle, predmet ovog  postupka nije ispitivanje zakonitosti odluka tuženih nego da li te odluke diskriminiraju tužiteljicu.

Diskriminacija postoji kada se prema određenim licima različito postupa u odnosu na druga lica, u istoj ili uporedivoj situaciji, zbog nekog njihovog ličnog (urođenog ili stečenog) svojstva, pri čemu različito postupanje uključuje svako isključivanje, ograničavanje ili davanje prednosti (član 2. stav 1. Zakona o zabrani diskriminacije
), utemeljeno na stvarnim ili pretpostavljenim osnovama prema bilo kojem licu ili grupi lica i onima koji su s njima u rodbinskoj ili drugoj vezi na osnovu njihove rase, boje kože, jezika, vjere, etničke pripadnosti, invaliditet, starosna dob, nacionalnog ili socijalnog porijekla, veze s nacionalnom manjinom, političkog ili drugog uvjerenja, imovnog stanja, članstva u sindikatu ili drugom udruženju, obrazovanja, društvenog položaja i spola, seksualne orijentacije, rodnog identiteta, spolnih karakteristika, kao i svaka druga okolnost koja ima za svrhu ili posljedicu da bilo kojem licu onemogući ili ugrožava priznavanje, uživanje ili ostvarivanje na ravnopravnoj osnovi, prava i sloboda u svim oblastima života, a stavom 2. da se zabrana diskriminacije primjenjuje na sve javne organe kao i na sva fizička ili pravna lica i u javnom i u privatnom sektoru u svim oblastima, a naročito zaposlenje, radni uslovi, naknade ..., a što je bliže definisano odredbom člana 6. Zakona o zabrani diskriminacije u BiH. 

Odredbom člana 6. Zakona o državnoj službi
 je također propisana zabrana diskriminacije prilikom  zapošljavanja lica koja konkurišu u državnu službu, ocjenjivanja, unapređivanja, kao i u drugim statusnim i radno-pravnim pitanjima, u smislu Zakona o zabrani diskriminacije i odredbi Zakona o radu, koje se odnose na pitanja diskriminacije.

Stepen vjerovatnosti da je došlo do diskriminacije, koga ima u vidu odredba člana 15. stav 1. Zakona o zabrani diskriminacije, je pretežna, a ne visoka vjerovatnoća. Pretežna vjerovatnoća postoji kada se zaključak o postojanju diskriminacije čini izglednijim od zaključka da diskriminacije nije bilo, a ti izgledi se zasnivaju na dokazima na kojima se zasniva tvrdnja da je došlo do diskriminacije. Kada tužitelj sa stepenom pretežne vjerovatnoće dokaže da je do diskriminacije došlo, tada se na tuženog prebacuje teret da sa stepenom sigurnosti (izvjesnosti) dokaže da nije došlo do diskriminacije. Dakle, u smislu odredbe člana 15. Zakona o zabrani diskriminacije, onaj ko tvrdi da je određenim postupanjem bio doveden u nepovoljniji položaj – diskriminiran, u ovom slučaju tužiteljica, potrebno je da takvo postupanje učini vjerovatnim, a nakon toga teret dokaza da takvog postupanja nije bilo je na protivnoj stranci u ovom slučaju tuženom. 
Na osnovu utvrđenog činjeničnog stanja i po ocjeni ovog suda tužiteljica nije učinila vjerovatnim da je došlo do diskriminacije ni po jednom od zaštićenih osnova iz člana 2. stav 1. Zakona o zabrani diskriminacije. Tužiteljica je u svom iskazu navela da je imala neravnopravan tretman jer nije provedena konkursna procedura gdje bi svi imali pravo aplicirati, međutim ne navodi niti jedan od zaštićenih osnova kao ključnog elementa diskriminacije. U konkretnom slučaju, niko se od zaposlenika u relevantno vrijeme nije prijavio za interni oglas jer drugotuženi nije provodio konkursnu proceduru radi unapređenja državnog službenika iz člana 43. Zakona o državnoj službi putem internog oglasa niti je to bio u obavezi. Drugotuženi je izvršio svoju obavezu iz člana 74. stav 5. Zakona o državnoj službi i donio novi Pravilnik o unutrašnjoj organizaciji od 15.02.2017. godine, kojim je na drugačiji način uredio svoju unutrašnju organizaciju, neka radna mjesta je ukinuo, među njima i tužiteljcino, te je rukovodilac u skladu sa odredbom člana 34. stav 4. Uredbe, izvršio raspored svih državnih službenika, na način da ih rasporedi na radna mjesta za koja ispunjavaju uslove propisane Pravilnikom. Dakle, drugotuženi je izvršio organizacione promjene na osnovu kojih je rasporedio sve državne službenike koji su zaposleni u tom organu državne službe, a što nije podrazumijevalo interno oglašavanje upražnjenih mjesta radi napredovanja nego raspoređivanje prema sistematizaciji radnih mjesta propisanih novim Pravilnikom. 

Stoga, kako postupak rasporeda državnih službenika po novom Pravilniku (kojim je smanjen broj sistematizovanih radnih mjesta u odnosu na raniji Pravilnik), nije podrazumijevao oglašavanje, prijavljivanje, intervjuisanje, državnih službenika, za razliku od postupka unapređenja propisanim odredbom člana 43. Zakona o državnoj službi, tada se ne može govoriti o nemogućnosti učestvovanja u konkursnoj proceduri napredovanja niti da je postupak novog rasporeda radnih mjesta utemeljen na zabranjenoj osnovi, koju tužiteljica navodi kao diskriminaciju zbog nejednakog  tretmana sa aspekta kadrovske politike, uključujući unapređenje. Da bi  različito tretiranje osobe postalo diskriminacijom, potrebno je učiniti vjerovatnim da se razlikovanje zasniva na jednom od zaštićenih osnova iz člana 2. stav 1. Zakona o zabrani diskriminacije, što tužiteljica u toku postupka nije dokazala.  
Ostali revizijski prigovori nisu od odlučnog značenja sa aspekta predmeta spora jer ne bi mogli dovesti do drugačijeg ishoda spora (član 231. u vezi sa članom 253. ZPP).

 S obzirom na navedeno, ovaj sud je revizione navode tužiteljice ocijenio u cijelosti kao neosnovane, a kako nije utvrđeno ni postojanje razloga na koji revizijski sud pazi po službenoj dužnosti, reviziju je na osnovu odredbe člana 248. ZPP valjalo odbiti. 

U skladu sa odredbom člana 397. stav 1., a u vezi sa članom 386. stav 1. ZPP odbijen je zahtjev tužiteljice za naknadu troškova sastava revizije jer istia nije postigla uspjeh u revizijskom postupku dok je primjenom odredbe članom 397. stav 1. u vezi sa članom 387. stav 1. ZPP odbijen zahtjev tuženeza naknadu troškova sastava odgovora na reviziju jer isti nije bio potreban radi vođenja parnice.   

Predsjednica vijeća

Sanja Jaramaz-Dedić, s.r.
� „Službene novine F BiH“ broj 53/03, 73/05, 19/06 i 98/15


� "Službeni glasnik BiH", broj: 59/09, 66/16


� “Službene novine Kantona Sarajevo” broj: 31/16, 45/19 i 6/25

